Droba, Juraj, poslanec NR SR (2014-12-11):
Vážená pani predsedajúca, ctené kolegyne, ctení kolegovia, dovoľte, aby som veľmi stručne uviedol môj návrh zákona, ktorého cieľom je, aby sme priblížili alebo ďalej približovali komunitu postihnutých ľudí k majoritnej populácii tak, aby boli podmienky na ich život čo najjednoduchšie a čo najpríjemnejšie, aby sme im vychádzali v ústrety. Cieľom mojej novely je zakotviť povinnosť pri navrhovaní stavieb okrem požiadaviek bezbariérovosti aj požiadavky na zvukovú orientáciu pre nevidomých a pre krátkozrakých, ktorých sa môj návrh týka. Zákon dnes hovorí o osobách so zníženou schopnosťou pohybu a orientácie, avšak je to len veľmi taká všeobecná charakteristika. Napríklad v § 47 písm. c) sa hovorí o požiadavke bezbariérovosti, čím sa všeobecne myslia predovšetkým fyzicky imobilní alebo tzv. vozičkári. Dnes však máme aj dosť veľkú skupinu obyvateľov s postihnutím zraku, ktorí sa dosť často pohybujú relatívne nezávisle a slúžia im k tomu rôzne pomôcky. Môj návrh obsahuje práve častejšie a intenzívnejšie využívanie jednej z takýchto pomôcok. Pri vstupe do verejných budov nevidiacim a slabozrakým chýba základné zorientovanie sa, kde sa nachádzajú a čo môžu v danej budove vybaviť, prípadne aký úrad tam sídli. Pomôcť im k tomu môže tzv. zvukový orientačný maják, ktorý by bol vo všetkých budovách nainštalovaný. Ako predkladateľ mám za to, že zdôraznenie povinnosti inštalácie takýchto zvukových orientačných majákov má svoje miesto v zákone, podobne ako tam má svoje miesto aj zvýšenie požiadaviek na bezbariérovosť. Ide o to, že za relatívne nízke náklady je možné umožniť samostatný pohyb v takýchto budovách aj ďalšej veľkej skupine osôb, ktoré sa môžu pohybovať tým pádom nezávisle a získavajú väčšiu mieru integrácie do spoločnosti. Nainštalovaný zvukový orientačný maják bude obsahovať nahrávku s informáciou, kde sa osoba nachádza, aké služby môžu byť osobe v danej budove poskytnuté a taktiež základné orientačné pokyny. Osoba, ktorá využíva takéto zariadenie, bude mať u seba tzv. povelový vysielač, je to obyčajný malý rádiovysielač, ktorý už dnes mnohí nevidiaci majú a ktorý vlastne automaticky spustí; je to taká malá krabička; automaticky spustí informácie o tom, čo ten zvukový maják poskytne, akékoľvek informácie o danej budove. Je to zdravotná pomôcka a postihnutá osoba sa k nej dostane relatívne ľahko. Dnes však tieto vysielače sú takmer zbytočné, lebo zvukové orientačné majáky vo verejných budovách a vo verejných priestoroch absentujú takmer stopercentne. Existuje pár výnimiek, sú to niektoré úrady práce, nie však všetky, čo ma prekvapilo, a inak sa to ešte vôbec nevyužíva. Podľa osôb, ktoré sa touto problematikou zaoberajú, je výška nákladov na nainštalovanie takéhoto zariadenia približne 600 eur. Sú to peniaze, o ktoré by musel navýšiť rozpočet investor alebo staviteľ budovy, takže to sú jediné zvýšené náklady, ktoré by z toho vyplynuli. Dopad na štátny rozpočet je, samozrejme, nula s výnimkou prípadov, kde by išlo o budovy, ktoré investuje a stavia štát. V podstate je to všetko, nemusím o tom nejak ďalej viac hovoriť. Ak má niekto záujem o technické detaily, tak rád ich objasním. A môj návrh je alebo moja prosba na vás je, aby sme tento návrh zákona posunuli do druhého čítania, kde o ňom môžeme diskutovať a urobiť z neho dobrý návrh zákona tak, aby sme pomohli určitej nie nevýznamne veľkej časti, časti postihnutých na Slovensku. To znamená nevidiacich a krátkozrakých. Ďakujem.